  Майя Бывальцева Автомобиль сюресъёсты лэсьтон ужпумез эскерозы 25-тӥ южтолэзе Саранскын Приволжск федерал округлэн Кенешаз. Солэн ужаз пыриськоз Удмуртилэн тӧроез Александр Соловьёв, ивортэ элькун тӧролэн но кивалтэтлэн пресс-службазы. Росси азьмуртлэн округъя ужоскето муртэз Михаил Бабич кенешонэз нуоз кунысь транспортъя министрен Максим Соколовен ӵош. Тодэ вайытом, Россилэн азьмуртэз Владимир Путин улосвылъёс азе ужпум пуктӥз, сюресъёсты лэсьтонэз матысь 10 аръёсы кык поллы будэтыны. «Милям чотаммыя, со куронэз быдэстон понна, Удмуртия арлы быдэ 70 иськем лэсьтыны кулэ. Азьвыл аръёсы кылемез сутыса, 2015-тӥ арын 100 иськем сюресъёс лэсьтӥмы, элькунын сыӵеез ӧй вал на. Озьы ик ужаны малпаськомы азьланяз но. Татын милемлы бадӟым юрттэт сётэ федерал коньдэтысь валче вылысь висъяськись коньдон», — вераз Александр Соловьёв. 2014–2015 аръёсы Удмуртиын пӧртэм интыосысь кутэм уксёен лэсьтэмын но выльдэмын 646 иськем мында федерал, улосвыл но интыысь сюресъёс. Муниципал кылдытэтъёс 1 миллиард 250 миллион манет тыр субсидиос басьтӥзы. 104 иськем сюресъёсты но 116 сюрс квадрат метр быдӟа 200 азбаръёсты тупатӥзы. 2015-тӥ арын сад-бакчаос доры мынӥсь 9 иськем сюресъёсты выльдӥзы, 27 эштосъёсы пыронъёс тупатэмын. Али сад-бакча возисьёслэн огазеяськонэнызы 2016-тӥ арлы ужанрад пумысен кенешонъёс мыно. Тегъёс: МихаилБабич Удмуртия ПФО АлександрСоловьёв сюресъёс  